M̀bə̂ mod a túb tɔ mod ǎ tsídǎn kig nyé, hədá sósōō mod, anə́ étɔŋ émgbə́m, a bô á sí á mɛs, a fidigi nyémēn. 2Ábōg ǹnam ó nə́ êngongom, abuí bod lâsuŋ édzóe, hədá évúvoe é nə éyɔŋ m̀fəfə́g mǒd yā wáyəm mam ńgɔ̄ wádzóe, ǹnam ó yə́mə á kpím. 3M̀búbúá ńdzóē yā watíbili miǹtəgán mí bod wâfulan ai ngul mvəŋ yǎ yāndáman məfúb: təgě fə ai ḿbāŋála. 4É bod bádaŋ Mvéndé bâtaman m̀bə̂ mod, ébá bányie Mvéndé bálūman ai nyé. 5Bəbə̂ bə́ bod báwōg kig sósōō, ébá bádzə́ŋ Ǹtondôbə báwōg dzóm ésə. 6Ḿbúbúá wáwulu á tə́tə̄lə́ ó nə m̀bəŋ a lodo ńkúkúmá yā wáwulu á mīńkɔ́d. 7Ényɔ́ ā baala Mvéndé a nə́ m̀fəfə́g mɔ́n, ényɔ́ ā wulu ai bod bə́ ngobinda a nə́ osɔ́n ésīá. 8Ényɔ́ ā bulu akúmá díé ai ǹsə́ngé ai m̀bɛ́dán táŋ a kóan dɔ́ ású é mod ǎ yi dɔ́ kǎb mīḿbúbúá. 9Ényɔ́ ā dib məlɔ́ nə́ ǎ yǐ kig vógólo Mvéndé tɔ é ngogolán ā kogolan e nə asandá. 10É mod ǎ dudu mim̀bəmbə mí bod élə̄lə́b a yi timbi á mə̄lám móé nyémēn, bəsósōō bə́ bod ḿbɔ̄ báyi yén mvɔ̄m. 11Ǹkúkúmá mod wâtsog nâ ó nə̄ tə́tə̄lə́, hədá ḿbúbúá mod ó bələ́ fəg wâyi nyé kūlan. 12Ábōg bə̄sósōō bə́ bod bádɔ, nálā ó nə mim̀faŋ mə́kómóngá, éyɔŋ bəbə̂ bə́ bod bátə́bə, bod bə́ ngatúb.